**NOTĂ DE FUNDAMENTARE**

**HOTĂRÂRE DE GUVERN**

**privind înscrierea unui imobil în înventarul centralizat al bunurilor din domeniul public al statului și în administrarea Institutului Național de Transfuzie Sanguină ”Prof. Dr. C.T. Nicolau” prin Centrul Regional de Transfuzie Sanguină Galați, instituții subordonate Ministerului Sănătății**

Proiectul propus spre aprobare nu prezintă impact asupra domeniilor social, economic și de mediu, asupra bugetului general consolidat sau asupra legislației în vigoare și intră sub incidența dispozițiilor art. 1 alin. (3) lit. a) din H.G. nr. 443/2022 pentru aprobarea instrumentului de prezentare și motivare, a structurii raportului privind implementarea actelor normative, a instrucţiunilor metodologice pentru realizarea evaluării impactului, precum şi pentru înfiinţarea Consiliului consultativ pentru evaluarea impactului actelor normative, nefiind necesară respectarea structurii prevăzute în anexa nr.1 la această hotărâre.

|  |
| --- |
| **Motivele emiterii actului normativ**  Prin prezentul proiect de act normativ se are în vedere înscriera unui bun imobil în inventarul centralizat al bunurilor din domeniul public al statului, aprobat prin HG nr. 1705/2006 *pentru aprobarea inventarului centralizat al bunurilor din domeniul public al statului*, cu modificările şi completările ulterioare și în administrarea Institutului Național de Transfuzie Sanguină ”Prof. Dr. C.T. Nicolau” prin Centrul regional de transfuzie sanguină Galați, instituții subordonate Ministerului Sănătății.  Instituţiile publice aflate în subordinea Ministerului Sănătății deţin în administrare bunuri din domeniul public al statului, înregistrate în anexa nr.15 din Hotărârea Guvernului nr. 1705/ 2006 *pentru aprobarea inventarului centralizat al bunurilor din domeniul public al statului*, cu modificările și completările ulterioare.  Institutul Național de Transfuzie Sanguină ”Prof. Dr. C.T. Nicolau” este cuprins în Lista unităţilor cu personalitate juridică aflate în subordinea Ministerului Sănătății din Anexa II la Hotărârea Guvernului nr.144/2010 *privind organizarea şi funcţionarea Ministerului Sănătăţii*, cu modificările și completările ulterioare.  Institutul Național de Transfuzie Sanguină ”Prof. Dr. C.T. Nicolau” deține în subordine Centrele de transfuzie sanguină județene potrivit OMS nr. 1250/2022 și H.G. nr. 294/1995 referitoare la reorganizarea Institutului de Hematologie Bucureşti şi stabilirea unor măsuri în aplicarea Legii nr. 4/1995 *privind donarea de sânge, utilizarea terapeutică a singelui uman şi organizarea transfuzională în România.*  Dreptul de administrare al Institutului Național de Transfuzie Sanguină ”Prof. Dr. C.T. Nicolau” prin Centrul regional de transfuzie sanguină Galați, din subordinea Ministerului Sănătății, asupra acestui bun imobil, rezultă totodată şi din cartea funciară atașată la acest proiect de act normativ.  Valoarea de inventar se actualizează potrivit prevederilor art. 2^1 şi 2^2 din Ordonanţa Guvernului nr. 81/2003 *privind reevaluarea şi amortizarea activelor fixe aflate în patrimoniul instituţiilor publice*, aprobată prin Legea nr. 493/2003, cu modificările şi completările ulterioare. |
| Potrivit dispoziţiilor art. 288 alin. (1) din Ordonanța de urgență a Guvernului nr. 57/2019 *privind Codul administrativ*, cu completările ulterioare: „Inventarul bunurilor din domeniul public al statului se întocmeşte şi se modifică, după caz, potrivit prevederilor în vigoare, de ministere sau de celelalte organe de specialitate ale administraţiei publice centrale, atât pentru bunurile aflate în administrarea acestora, cât şi pentru bunurile aflate în administrarea unităţilor din subordinea, coordonarea sau sub autoritatea acestora, precum şi de autorităţile publice autonome, şi se aprobă prin hotărâre a Guvernului.”  Imobilele aflate în domeniul public al statului și în administrarea Institutului Național de Transfuzie Sanguină ”Prof. Dr. C.T. Nicolau” prin centrele de transfuzii sanguine, instituții subordonate Ministerului Sănătății, sunt reevaluate potrivit dispozițiilor Ordonanței Guvernului nr. 81/2003 *privind reevaluarea și amortizarea activelor fixe aflate în patrimoniul instituțiilor publice* aprobată prin Legea nr. 493/2003, cu modificările și completările ulterioare, și ale Ordinul Ministrului Finanțelor Publice nr. 3471/2008 *pentru aprobarea Normelor metodologice privind reevaluarea și amortizarea activelor fixe aflate în patrimoniul instituțiilor publice*, fapt care a condus la stabilirea valorii juste a imobilului. |
| **Prin prezentul proiect se propune:**  - **înscrierea cu număr nou a imobilului clădire, în suprafață construită de 712 mp, cu regim de înălțime P+2E, în domeniul public al statului şi în adminstrarea Institutului Național de Transfuzie Sanguină ”Prof. Dr. C.T. Nicolau” prin Centrul regional de transfuzie sanguină Galați, din subordinea Ministerului Sănătății**  **Centrul Regional de Transfuzie Sanguină Galați / CUI: 3126543** - instituție publică cu rang de ordonator terțiar de credite, cu sediul în Mun. Galați, str. Regiment 11 Siret nr. 48A, Jud. Galați, deține în administrare imobilul clădire înscris în CF nr. 108404-Galați/29.03.2024, în suprafață construită de 712 mp, suprafață desfășurată de 2136 mp și regim de înălțime P+2E, cu drept de proprietate în favoarea Statului Român.  Imobilul teren în suprafață de 1650 mp a fost dat în concesiune Centrului pentru o perioadă de 99 ani cu recuperarea valorii terenului în 25 ani, potrivit HCL nr. 52/1995, Contractului de concesiune nr. 3156/13.02.1996 și a Procesului verbal de predare – primire. Terenul este înscris în CF nr. 108404, în suprafață măsurată de 1592 mp, în domeniul public al Municipiului Galați.  Imobilul construcție, care face obiectul prezentului proiect de hotărâre a Guvernului, este înscris în CF nr. 108404, în domeniul public al statului și administrarea Ministerului Sănătății prin Institutul Național de Transfuzie Sanguină ”Prof. Dr. C.T. Nicolau” - Centrul regional de transfuzie sanguină Galați, în suprafață construită de 712 mp, suprafață desfășurată de 2136 mp și regim de înălțime P+2E. Acest imobil a fost construit pentru CRTS Galați în baza Autorizației de Construire nr. 90/14843/25.08.1995, nr. 113/08.10.1999 și nr. 474/11.06.2004. La terminarea lucrărilor a fost încheiat Procesul verbal nr. 1843/07.06.2006 și Procesul verbal de recepție finală nr. 1850/12.06.2008. Prin adresa nr. 52144/05.07.2007 a Primăriei Municipiului Galați, s-a alocat denumirea de stradă și numerotație poștală pentru construcția aferentă CRTS Galați respectiv, Galați, str. Regiment 11 Siret nr. 48 A.  Prin Memoriul nr. 609/04.04.2024, Centrul Regional precizează faptul că, deși deține toate documentele și avizele de construcție, printr-o eroare s-a omis înscrierea acestei construcții în inventarul centralizat al bunurilor din domeniul public al statului.  Valoarea imobilului a fost stabilită prin Raportul de evaluare nr. 257/17.02.2023 întocmit de către persoana autorizată Simbanu V. Georgeta Dana, în sumă de 5.567.500 lei.  Prin adresa nr. 869/14.05.2024 unitatea sanitară declară că imobilul nu este supus unor cereri de revendicare, nu se află în litigii pe rolul instanțelor judecătorești și nu face obiectul unor notificări/cereri de retrocedare în baza legilor speciale de restituire, nu este grevat de sarcini, nu este închiriat sau concesionat, iar valorile stabilite prin rapoartul de evaluare nr. 257/17.02.2023 nu au suferit modificări până la data prezentă.  Conform celor prezentate mai sus, se impune înscrierea imobilului menționat anterior în Inventarul centralizat al bunurilor din domeniul public al statului și în administrarea Institutului Național de Transfuzie Sanguină ”Prof. Dr. C.T. Nicolau” prin Centrul regional de transfuzie sanguină Galați  Necesitatea și oportunitatea promovării proiectului de act normativ aparțin Institutului Național de Transfuzie Sanguină ”Prof. Dr. C.T. Nicolau”, Centrului regional de transfuzie sanguină Galați și Ministerului Sănătății – în calitate de inițiator al proiectului, iar răspunderea pentru corectitudinea și realitatea datelor aparțin Institutului Național de Transfuzie Sanguină ”Prof. Dr. C.T. Nicolau” și Centrului regional de transfuzie sanguină Galați pentru documentele justificative anexate. |
| Ministerul Sănătății şi Ministerul Finanțelor vor actualiza în mod corespunzător datele şi vor opera modificările în anexa nr. 15 la Hotărârea Guvernului nr. 1705/2006 *pentru aprobarea inventarului centralizat al bunurilor din domeniul public al statului*, cu modificările şi completările ulterioare. |

Faţă de cele prezentate, a fost elaborat prezentul proiect de Hotărâre de Guvern **privind înscrierea unui imobil în înventarul centralizat al bunurilor din domeniul public al statului și în administrarea Institutului Național de Transfuzie Sanguină ”Prof. Dr. C.T. Nicolau” prin Centrul Regional de Transfuzie Sanguină Galați, instituții subordonate Ministerului Sănătății**, pe care îl supunem Guvernului spre adoptare.

**Ministrul Sănătății,**

**Prof.univ.dr. Alexandru RAFILA**

***Avizăm favorabil:***

**Viceprim – ministru**

**Marian NEACȘU**

**Ministrul Finanțelor Ministrul Justiției**

**Marcel – Ioan BOLOȘ Alina – Ștefania GORGHIU**